ออมสินกู้เว็บล่มไม่ขึ้น ขอสินเชื่อฉุกเฉินเคว้ง
ออมสินโพสต์ให้คนยื่นขอสินเชื่อฉุกเฉินออนไลน์ ทั้งที่เว็บยังล่มกู้มาใช้งานไม่ได้
15 เม.ย. 2563

รายงานข่าวจากกระทรวงการคลัง วันที่ 15 เม.ย. เป็นวันแรกที่ธนาคารออมสิน เปิดให้ผู้ได้รับผลกระทบจากไวรัสโคโรนา (COVID-19) ยื่นขอสินเชื่อ “โครงการสินเชื่อฉุกเฉิน (สำหรับผู้มีอาชีพอิสระ)” และ “โครงการสินเชื่อพิเศษ (สำหรับผู้มีรายได้ประจำ)” โดยการลงทะเบียนพร้อมกรอกข้อมูลใบสมัครขอสินเชื่อดังกล่าวผ่าน ออนไลน์ในเว็บไซต์ธนาคารออมสิน www.gsb.or.th เท่านั้น
อย่างไรก็ตาม ปรากฏว่า ตั้งแต่เช้า เว็บของธนาคารออมสินล่ม ทำให้ประชาชนเข้าไปยื่นขอกู้ฉุกเฉินไม่ได้ จนเมื่อเวลาประมาณ 12.00 น. เว็บไซต์ของธนาคารออมสินก็ยังล่มอยู่ไม่สามารถกู้กลับมาใช้งานได้ โดยธนาคารออมสินยังไม่ชี้แจงถึงปัญหาที่เกิดขึ้น ว่ามีสาเหตุจากอะไรและจะกลับมาใช้งานได้เมื่อไร
อย่างไรก็ตาม เฟสบุ๊คของธนาคารออมสินได้โพสต์ ให้ผู้ที่ต้องการเงินสินเชื่อฉุกเฉินมายื่นกู้ผ่านทางออนไลน์ได้ โดยไม่ได้บอกว่าระบบของธนาคารล่มอยู่




สำหรับ “โครงการสินเชื่อฉุกเฉิน” ของธนาคารออมมีวงเงิน 20,000 ล้านบาท ให้บริการด้วย สินเชื่อเพื่อเป็นค่าใช้จ่ายสำหรับผู้มีอาชีพอิสระที่ได้รับผลกระทบจากไวรัสโคโรนา (COVID-19) วงเงินกู้ต่อรายสูงสุด 10,000 บาท อัตราดอกเบี้ย 0.10% ต่อเดือน (Flat Rate) ผ่อนชำระคืนนานถึง 2 ปี โดยไม่ต้องชำระเงินกู้ 6 งวดแรก ที่สำคัญคือไม่ต้องใช้หลักประกันใดๆ คุณสมบัติผู้กู้ มีสัญชาติไทย อายุ 20 ปีขึ้นไป มีถิ่นที่อยู่อาศัยแน่นอน สามารถติดต่อได้ ประกอบอาชีพอิสระที่มีรายได้เดือนละไม่เกิน 30,000 บาท ได้รับผลกระทบจาก COVID-19 เช่น พ่อค้าแม่ค้า คนขับรถโดยสารแท็กซี่-สามล้อ มัคคุเทศก์ เป็นต้น
ขณะที่ “โครงการสินเชื่อพิเศษ” เพื่อเสริมสภาพคล่องชั่วคราวในการดำรงชีวิตแก่ประชาชนที่ได้รับผลกระทบดังกล่าว ธนาคารออมสินสนับสนุนสินเชื่อวงเงินรวม 20,000 ล้านบาท ด้วย สินเชื่อเพื่อเป็นค่าใช้จ่ายสำหรับผู้มีรายได้ประจำที่ได้รับผลกระทบจากไวรัสโคโรนา (COVID-19) วงเงินกู้ต่อรายสูงสุด 50,000 บาท อัตราดอกเบี้ย 0.35% ต่อเดือน (Flat Rate) ให้ผ่อนชำระคืนนานถึง 3 ปี โดยการค้ำประกันสามารถใข้บุคคลหรือหลักทรัพย์ค้ำประกันก็ได้ เพียงมีอายุ 20 ปีขึ้นไป สัญชาติไทย มีถิ่นที่อยู่อาศัยแน่นอน สามารถติดต่อได้ เป็นผู้มีรายได้ประจำแต่รายได้ลดลงหรือขาดรายได้เนื่องจากได้รับผลกระทบจาก COVID-19 และภัยอื่นๆ ซึ่งทั้ง 2 โครงการนี้ ธนาคารออมสินเปิดให้บริการจนถึงวันที่ 30 ธันวาคม 2563